এইয়া মোবাইল ফোন সম্পৰ্কে আমাৰ সকলোৰে মাজত প্ৰচলিত কেইটামান ধাৰণা৷ যোৱা দহবছৰত এনে বহু সত্য আৰু গুজৱৰ সৃষ্টি হৈছে৷ ২০১১ চনত “ ইন্টাৰনেচনেল এজেঞ্চি ফৰ ৰিচাৰ্ছ অন কেনছাৰ ” নামৰ প্ৰতিষ্ঠান এটাইও সন্দেহ কৰিছিল যে দীৰ্ঘদিন মোবাইল ফোন ব্যৱহাৰ কৰাৰ অন্তত মগজুত কৰ্কট ৰোগ হোৱাৰ সম্ভাৱনা থাকে৷ ইয়াৰ পিচতেই বিভিন্ন প্ৰতিষ্ঠানত এই সম্পৰ্কে বিস্তৃত অধ্যয়ন আৰু গৱেষণা আৰম্ভ হৈছিল৷ আমেৰিকা যুক্তৰাষ্ট্ৰৰ “ নেচনেল ইনষ্টিটিউট্ অৱ এনভাইৰনমেন্ট হেল্থ্ চায়েঞ্চ ” নামৰ প্ৰতিষ্ঠানটোক নেতৃত্ব দিয়া জন বুকাৰে (John Bucher) ২৫ নিযুট ডলাৰ ব্যয় কৰি এই সম্পৰ্কে যোৱা দুবছৰ ধৰি হাতত লোৱা এটা গৱেষণাৰ গুৰি ধৰি আহিছে৷ মানুহৰ সলনি নিগনিৰ ওপৰত এই অধ্যয়ন কৰা হৈছিল৷ দুয়োটা লিংগৰে নিগনিৰ ওপৰত দৈনিক ন ঘন্টাকৈ উচ্চমানৰ বিদ্যুত তৰংগৰ বিকিৰণ প্ৰয়োগ কৰি ৰখা হৈছিল৷ নিগনিবোৰৰ ওপৰত যিমান শক্তিৰ বিকিৰণ প্ৰয়োগ কৰা হৈছে সিমান শক্তিৰ বিকিৰণ মোবাইলৰ পৰা নিৰ্গত হোৱাৰ সম্ভাৱনা তেনেই ক্ষীণ৷ দুবছৰৰ পিছত দেখা গৈছে যে কিছুমান মতা নিগনিৰ হৃৎপিণ্ডত সামান্য ভাবে দেখা দিয়া এবিধ ফোঁহাৰ বাদে আন কোনো বিসংগতি পৰিলক্ষিত হোৱা নাই৷ মাইকী নিগনিৰ ক্ষেত্ৰত কিন্তু তেনে একো হোৱা নাই৷ তাৰোপৰি আচৰিত কথা, বিদ্যুত তৰংগৰ বিকিৰণৰ মাজত থকা নিগনিবোৰ আন সাধাৰণ পৰিৱেশত থকা নিগনিতকৈ বেছি দিনহে জীয়াই আছে৷ বুকাৰৰ মতে, বিদ্যুত তৰংগৰ বিকিৰণৰ বাবে হয়তো নিগনিবোৰক কিছুমান সচৰাচৰ হৈ থকা ৰোগে আক্ৰমণ কৰিব পৰা নাছিল! যোৱা মাহত (২০১৮ চনৰ ফেব্ৰুৱাৰী) মোবাইল বিকিৰণৰ বিষয়ে আমেৰিকা যুক্তৰাষ্ট্ৰত চলি থকা দুটা গৱেষণাৰ ফল ৰাজহুৱাকৈ প্ৰকাশ কৰা হৈছে৷ দুয়োটা গৱেষণায়েই বলিষ্ঠ ভাবে ঘোষণা কৰিছে যে মগজুৰ টিউমাৰ বা কৰ্কট ৰোগৰ লগত মোবাইৰ ব্যৱহাৰৰ প্ৰত্যক্ষ কোনো সম্পৰ্ক নাই!